
GNSS integrált EEG fejpánt fejlesztése mentális állapotok megfigyelésére és előrejelzésére

A hagyományos elektroenkefalográfián (EEG) alapuló agy-számítógép interfészek (BCI-ok) használata rendszerint olyan mérésekre korlátozódik, amelyeket gondosan szabályozott körülmények között, a külső tényezők minimalizálásával, például laboratóriumi környezetben hajtanak végre. Ezek az eredmények bár pontosak, de nem tartalmaznak ismereteket a kognitív állapotok és az azokat befolyásoló környezeti tényezők összefüggéseiről.
Az EEG-technológia és a globális navigációs műholdrendszerek (GNSS) integrálása egy headsetben áttörő fejlesztés lehet, hiszen lehetővé teszi az agyi aktivitás és a földrajzi adatok egyidejű megfigyelését. Miközben a felhasználói élmény fokozására összpontosít, az eszköz használata betekintést nyújt abba, hogy a dinamikusan változó környezet, konkrét helyszínek vagy a mindennapi tevékenységek, hogyan befolyásolják a felhasználó mentális állapotait, például a figyelmet, a fáradtságot és a stresszt. Az eszköz lehetséges alkalmazásainak széles skálája olyan különböző területeket ölel fel, mint például a várostervezés, a neuromarketing és a mentálhigiénés ellátás támogatása, akár több felhasználó adatainak szinkronizálásával is.
A rendszer alapját egy Mindrove bright fejpánt képezi, amelybe a MIKROE GNSS 10 click vevőmodul került beágyazásra. Az integráció során frissítést hajtottam végre mind a MindRove firmverén szinkronizált adatgyűjtéshez, mind az új komponensekhez igazított hardveren. Ezenkívül egy Android-alkalmazást is fejlesztettem a valós idejű adattárolás megoldására. Mind az EEG-, mind a helymeghatározási adatok feldolgozása és megjelenítése egy Python kód segítségével végezhető el.
A rögzített eredmények megerősítik az eszköz működőképességét különböző környezetekben, valamint elemzésükkel meghatározhatóak a további javítási területek és a jövőbeli fejlesztések javasolt irányai. A távlati cél egy önálló rendszer létrehozása, amely nem függ semmilyen más eszköztől, egy 4G vagy 5G chip további integrálásával lehetővé téve az azonnali felhőszinkronizálást, adatátvitelt és tárolást.



